На основу члана 37 Статута града Ниша ("Службени лист града Ниша", број 88/08, 143/16 и 18/2019 ),

 Скупштина Града Ниша на седници одржаној \_\_\_\_\_\_\_\_\_\_\_ 2019. године донела је

**Р Е Ш Е Њ Е**

 I **УСВАЈА СЕ** Извештај о раду и пословању Историјског архива Ниш за 2018. годину, број 01/126-19 од 25.02.2019. године, који је Одлуком број 01/127-19 од 25.02.2019. године, усвојио Управни одбор Установе.

II Решење доставити установи Историјски архив Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

 **Председник**

 **Мр Раде Рајковић**

***О б р а з л о ж е њ е***

Статутом Града Ниша прописано је да Скупштина Града Ниша разматра и усваја годишње извештаје о раду установа и других јавних служби чији је оснивач.

 Управни одбор Историјског архива Ниш, на својој седници, 25.02.2019. године, донео је Одлукy број 01/127-19 којом усваја Извештај о раду и пословању Историјског архива Ниш за 2018. годину, број 01/126-19 од 25.02.2019. године и доставио га Секретаријату за културу и информисање на даље поступање. .

Према оцени Управног одбора, Историјски архив Ниш је у 2018.години oбележио важан јубилеј – 70 година рада и организоване бриге о писаним документима и јавности презентирао високе домете у прикупљању архивске грађе и културно просветној делатности. Изложбом „Векова тавних то су трагови“ приказана су најстарија и најдрагоценија документа из XIX века, а у сарадњи са Народним музејем и Огранком САНУ у Нишу припремљена је изложба о првом државном архивару Краљевине Србије, академику Михајлу Гавриловићу. Од 88 радова колико је објавио, најзначајније је обимно тротомно дело - Монографија о Милошу Обреновићу.

Припремљене су и издате две публикације, 16. број часописа „Пешчаник“ и монографија о Народном позоришту Моравске бановине (1030-1941) под називом „У ветром постављеним капутима“.

Обављен је обилазак 103 регистратуре, сређено 16 фондова архивске грађе и микрофилмовано преко 70.000 докумената. Дигитализовано је осам црквених матичних књига са око 2.500 страница. Издато је преко 800 копија докумената из архивске грађе, чиме је Архив у потпуности реализовао програмске задатке и остварио позитиван финансијски резултат.

Имајући у виду да је Извештај о раду и пословању Историјског архива Ниш за 2018. годину, сачињен у складу са законом и прописима Града, као и циљевима садржаним у оснивачком акту Установе, Секретаријат за културу и информисање предлаже доношење Решења као у диспозитиву.

 **СЕКРЕТАР**

 Небојша Стевановић